Deildarmyrkvi á sólu sást betur í morgun en lengi var útlit fyrir og kættust áhugasamir mjög.
Deildarmyrkvinn hófst klukkan 9:06 og honum lauk klukkan 11:33. Þegar hann var í hámarki huldi tunglið 69% af þvermáli sólar séð frá Reykjavík. Skýjað var í morgun og því ekki útlit fyrir að myrkvinn sæist, en það tókst.
Já, mér tókst að sjá hann í gegnum skýin og svo létti reyndar til tímabundið og þá bara blasti hann við og gleraugun komu að góðu gagni þar. Þetta var gullfallegt þótt að útlitið hafi ekki verið neitt mjög gott þegar maður var hlaupandi um í rigningunni leitandi að götum í skýjunum hér og þar.
Segir Sævar Helgi Bragason ritstjóri Stjörnufræðivefsins, eða Stjörnu Sævar eins og hann er þekktur. Og það var ekki bara að hann hlypi um leitandi að götum í skýjunum heldur hljóp hann líka í Laugardalshöllina því hann var boðaður í bólusetningu á sama tíma.
Ég fékk bólusetninguna, kom út og það létti til bara eins og náttúran hefði planað þetta frá a til ö. Þetta er skemmtileg tilviljun og fullkominn dagur að fá loksins bólusetninguna og fá að sjá myrkvann í leiðinni.
Deildarmyrkvi á sólu var í morgun. Útlit var fyrir að hann sæist illa eða ekki, en annað kom á daginn. 